เกาหลีปลุกตลาดบาทบอนด์คึก
ขอออกเพียบเหตุต้นทุนถูกกว่าเชื่อปีนี้หุ้นกู้โตไม่ต่ำกว่า4แสนล.
8 พ.ค. 2555

ขอออกเพียบเหตุต้นทุนถูกกว่าเชื่อปีนี้หุ้นกู้โตไม่ต่ำกว่า4แสนล.
กสิกรไทยเผยเกาหลีใต้แห่ออกบาทบอนด์ เชื่อปีนี้ตลาดหุ้นกู้โตไม่ต่ำกว่า 3.5-4 แสนล้านบาท ตั้งเป้าครองส่วนแบ่งตลาด 25%
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย เปิดเผยว่า ขณะนี้เริ่มมีธุรกิจต่างชาติโดยเฉพาะเกาหลีให้ความสนใจเข้ามาระดมทุนในตลาดตราสารหนี้ไทย หรือออกบาทบอนด์กันเพิ่มขึ้น เนื่องจากมีต้นทุนที่ถูกกว่าการระดมเงินในประเทศตัวเองเฉลี่ย 0.20% โดยในช่วง 4 เดือนแรกของปีนี้กลุ่มสถาบันการเงินเกาหลี เช่น ธนาคารฮานาและไอบีเค ได้ออกบาทบอนด์ไปแล้ว 2.4 หมื่นล้านบาท




 
 
“ช่วง 4 เดือนที่ผ่านมามีการ ออกหุ้นกู้ใหม่ไปแล้ว 1.6 แสนล้านบาท ซึ่งในจำนวนนี้เป็นของธุรกิจต่างชาติถึง 15% เป็นรองเพียงธุรกิจพลังงานและธุรกิจก่อสร้าง และยังมีแนวโน้มเพิ่มขึ้นอีกจากความสนใจที่ยังมีเข้ามาต่อเนื่อง ซึ่งต้องรอดูตัวเลขที่กระทรวงการคลังอนุญาตให้ออกขายบาทบอนด์ในครึ่งปีหลังจะมีการร้องขอเข้ามาเพิ่มแค่ไหน” นายธิติ กล่าว
นายธิติ กล่าวว่า เหตุที่ธุรกิจต่างชาติในความสนใจเข้ามาระดมทุนในไทย เนื่องจากมองว่าปัจจุบันไทยมีสภาพคล่องส่วนเกินในตลาดถึง 1 ล้านล้านบาท และธุรกิจเหล่านี้มีเครดิตเรตติ้งที่สูง กว่าเครดิตประเทศไทย เมื่อเข้ามาในไทยจะได้เรตติ้ง AAA แม้ว่าจะจ่ายผลตอบแทนสูงกว่าธุรกิจไทย แต่เมื่อรวมสวอปเงินบาทกลับไปเป็นเงินสกุลตัวเองแล้วก็ยังมีต้นทุนที่ถูกกว่าการระดมทุนในประเทศ
“เราเริ่มเห็นการออกหุ้นกู้อายุ 5-10 ปี มากขึ้นในตลาด เพราะผลตอบแทนระยะสั้นกับระยะยาวในไทยต่างกันน้อยมาก โดยดอกเบี้ยหุ้นกู้อายุ 2 ปีอยู่ที่ 3.34% ขณะที่หุ้นกู้ 10 ปี อยู่ที่ 3.82%” นายธิติ กล่าว
จากแนวโน้มดังกล่าวจึงคาดว่าปริมาณการออกหุ้นกู้ใหม่ในปีนี้จะมีมูลค่ารวมถึง 3.5-4 แสนล้านบาท โดยใน 4 เดือนแรกธนาคารมีส่วนแบ่งตลาดในการจำหน่ายหุ้นกู้ไปแล้ว 19% จากยอดรวมที่ 1.6 หมื่นล้านบาท และคาดว่าทั้งปีจะมีส่วนแบ่งตลาดเพิ่มเป็น 25% มูลค่าไม่ต่ำกว่า 8 หมื่นล้านบาท